बुधवार रात भाजपा नेतृत्व ने सवर्ण समाज के आंदोलन और उसके असर के बारे में गहन विचार मंथन किया था। मोदी सरकार के वरिष्ठ मंत्री अरुण जेटली, प्रकाश जावड़ेकर, रविशंकर प्रसाद, स्मृति ईरानी आदि इसमें शामिल हुए थे। गुरुवार को सवर्ण समाज के कुछ संगठनों के भारत बंद के प्रभाव को भी पार्टी ने महसूस किया है और भाजपा नेतृत्व हर राज्य के हालात पर पैनी नजर रख रहा है। कई जगहों पर भाजपा के जिला एवं प्रदेश स्तरीय छोटे कार्यकर्ताओं के इस्तीफे ही भाजपा के लिए चिंता का सबब हैं। हालांकि भाजपा इस मुद्दे पर चुप रह कर संतुलन कायम करना चाहती है। पार्टी के एक वर्ग को लगता है कि सवर्णों का आंदोलन अंतत: उसके पक्ष में जाएगा क्योंकि इससे उसकी मुफ्त में ही दलित हितैषी छवि बन रही है। जबकि सवर्णों के पास भाजपा को वोट देने के अलावा कोई विकल्प ही नहीं है। सूत्रों के मुताबिक पार्टी राष्ट्रीय कार्यकारिणी की बैठक में कांग्रेस के कथित दुष्प्रचार खासकर राफेल के मुद्दे को लेकर सरकार पर आरोपों पर जवाबी हमले और भ्रष्टाचार के विरुद्ध लड़ाई की रणनीति पर विचार विमर्श के साथ ही इसे मुद्दा बना कर दलितों आदिवासियों में पैठ बनाने के लिए कार्यकर्ताओं काे तैयार रहने का आह्वान किया जाएगा।